PRINC จับมือพันธมิตรญี่ปุ่น “นิฮอน เคเอ” ลุยตลาดศูนย์ดูแลผู้สูงอายุพร้อมเปิดบริการปีนี้
PRINC จับมือพันธมิตรญี่ปุ่น "นิฮอน เคเอ" ลุยตลาดศูนย์ดูแลผู้สูงอายุพร้อมเปิดบริการปีนี้
PRINC จับมือพันธมิตรญี่ปุ่น "นิฮอน เคเอ" ลุยตลาดศูนย์ดูแลผู้สูงอายุ พร้อมเปิดบริการปีนี้
2 ม.ค. 2563

นายสาธิต วิทยากร ประธานคณะกรรมการบริหาร บริษัท พริ้นซิเพิล แคปิตอล จำกัด (มหาชน) หรือ PRINC เปิดเผยว่า บริษัทได้ลงนามในบันทึกข้อตกลง (MOU) ร่วมกับ บริษัท นิฮอน เคเอ จำกัด (Nihon Keiei) ในเครือ NK Group จากประเทศญี่ปุ่น ซึ่งเป็นผู้ประกอบการด้านการดูแลผู้สูงอายุที่มีประสบการณ์มากกว่า 50 ปีเพื่อดำเนินธุรกิจด้านการดูแลผู้สูงอายุในประเทศไทย โดยจะมีการร่วมทุนเพื่อจัดตั้งบริษัท ซึ่ง PRINC ถือหุ้น 51% และ บริษัท นิฮอน เคเอ จำกัด ถือหุ้น 49% มีกรอบระยะเวลาการลงทุนใน 2 ปีแรกเพื่อจัดตั้งศูนย์ดูแลสุขภาพผู้สูงอายุคาดว่าจะเริ่มดำเนินการได้ภายในปี 63
“รูปแบบของการดูแลผู้สูงอายุที่เราดำเนินการ จะเน้นการดูแลด้วยแนวคิด Self-reliance ให้ผู้สูงอายุกลับมาแข็งแรงและกลับไปใช้ชีวิตกับครอบครัวได้ ไม่ใช่เพียงแค่ Care Services ที่เพียงดูแลผู้สูงอายุโดยทั่วไปเท่านั้น แต่ต้องการที่จะดูแลผู้สูงอายุในแบบของการฟื้นฟู หรือที่เรียกว่า Rehabilitation Care และดูแลช่วยเหลือผู้สูงอายุให้มีร่างกายและจิตใจที่เข้มแข็ง สามารถพึ่งพาตนเองให้ได้มากที่สุด ซึ่งเป็นรูปแบบที่จะให้ผู้สูงอายุเข้ามาพักในระยะเวลาสั้นๆ ประมาณ 3-9 เดือน เพื่อมาฟื้นฟูความสามารถในการทำกิจวัตรประจำวัน เช่น การรับประทานอาหาร การใช้ห้องน้ำ การเปลี่ยนเสื้อผ้า การเคลื่อนไหวร่างกาย เป็นต้น  เมื่อผู้สูงอายุมีความพร้อม ก็จะให้กลับไปอยู่บ้านเพื่อใช้ชีวิตตามปกติ ซึ่งอาจจะเป็นแบบอยู่เองตามลำพังหรือมีผู้ช่วย”นายสาธิต กล่าว
ทั้งนี้ บริษัท นิฮอน เคเอ จำกัด นับเป็นหนึ่งในพันธมิตรใหม่ของบริษัท ซึ่งเป็นไปตามนโยบายการดำเนินธุรกิจของ PRINC หลังจากย้ายหลักทรัพย์สู่หมวดธุรกิจการแพทย์ (Health Care Services) มุ่งให้ความสำคัญกับธุรกิจโรงพยาบาลและธุรกิจเพื่อสุขภาพมากขึ้น โดยมีแผนจับมือพันธมิตรใหม่ทั้งในและต่างประเทศในการร่วมกันพัฒนาสถานดูแลผู้สูงอายุ เพื่อให้สอดรับกับธุรกิจที่เกี่ยวข้องกับสุขภาพที่มีอัตราการขยายตัวอย่างต่อเนื่อง และยังสอดคล้องกับนโยบายภาครัฐ Healthcare 4.0 ที่มีเป้าหมายให้ประเทศไทยเป็นศูนย์กลางทางการแพทย์และการท่องเที่ยวเชิงสุขภาพ
ด้าน นายมาซาโตชิ ฮิราอิ ประธาน บริษัท นิฮอน เคเอ จำกัด เปิดเผยว่า บริษัทมีนโยบายชัดเจนที่ต้องการขยายธุรกิจการดูแลผู้สูงอายุ (Elderly Care) ในประเทศกลุ่มอาเซียน และมองว่าประเทศไทยมีศักยภาพและมีความน่าสนใจในการลงทุน เนื่องจากกำลังเข้าสู่สังคมผู้สูงอายุ  โดยได้ทำการศึกษาตลาดในประเทศไทยมากกว่า 2 ปี
โดยปัจจุบัน บริษัท นิฮอน เคเอ จำกัด ดำเนินธุรกิจให้คำปรึกษาแก่ธุรกิจโรงพยาบาล คลินิก และสถานพยาบาล/ดูแลผู้สูงอายุในประเทศญี่ปุ่น รวมทั้งมีการดำเนินงานด้านการดูแลผู้สูงอายุ (Nursing Home) ผู้สอบและรับทำบัญชี ร้านขายยาโดยผ่านบริษัทย่อย นอกจากนี้ ยังมีการขยายธุรกิจในเวียดนาม เพื่อดำเนินการด้านศูนย์ฝึกอบรมการดูแลผู้สูงอายุ (Care Helper) อีกด้วย